Autoritățile de reglementare a Internetului din Beijing au o nouă regulă: nu vă etalați averea pe rețelele sociale chineze.
Administrația Cyberspace din China, care reglementează Internetul în statul comunist, a reprimat anterior influencerii și celebritățile din rețelele sociale din țară pentru conținut fals și evaziune fiscală.
Acum, mai mulți influenceri superbogați din China și-au văzut recent conturile interzise pentru că și-au etalat online stilul de viață luxos.
Săptămâna trecută, profilurile mai multor influenceri care postează despre stilul lor de viață de lux au fost șterse de pe rețelele sociale. Printre creatorii de conținut vizați se numără Wang Hongquanxing, supranumit Kim Kardashian din China” pentru postările sale opulente.
Wang (31 de ani) are 4,3 milioane de urmăritori pe Douyin, versiunea chineză a TikTok. El apărea deseori în imagini cu bijuterii cu pietre de jad și diamante roz; odată, s-a lăudat că deține șapte apartamente de lux în Beijing. Printre ceilalți influenceri interziși se numără „Sora Abalone”, o femeie bogată de vârstă mijlocie care le-a prezentat celor 2 milioane de urmăritori online casele ei luxoase din Macau, și „Mr Bo”, o persoană obsedată de obiecte de lux care a strâns aproape 3 milioane de urmăritori. Mr Bo apare în videoclipurile sale cu câinii săi pe care îi cară în genți de designer, iar când a împlinit 25 de ani și-a cumpărat un Rolls-Royce Cullinan personalizat, scrie Fortune.
Măsura face parte dintr-o campanie mai amplă a platformelor de combatere a conținutului „orientat spre valori negative", o expresie folosită de platformele de socializare, de organismele de supraveghere și de site-urile de știri pentru a descrie de obicei „comportamente negative", cum ar fi hărțuirea cibernetică și dezinformarea.
Campania a început în aprilie, atunci când Administrația chineză pentru Spațiul Cibernetic a anunțat că va limita comportamente precum „prezentarea în mod deliberat a unui stil de viață extravagant și bazat pe avere”.
Platformele online au răspuns luna aceasta că vor lua măsuri dure împotriva „extravaganței și risipei” și a tot ceea ce este „ostentativ și materialist”. „Odată ce materialismul începe să se răspândească, poate avea o influență negativă asupra adolescenților... de aceea, acest trend al bogăției pe Internet trebuie oprit”, scrie Beijing News.
China a lansat o campanie de „curățare” a Internetului în 2016, iar cenzorii desfășoară campanii regulate pentru a curăța rețelele sociale, vizând influenceri și conturi despre care Beijingul consideră că nu sprijină valorile sociale pozitive. Autoritățile de reglementare au dictat anterior că influencerii nu pot denigra Partidul Comunist Chinez și nici cultura tradițională chineză, să promoveze risipirea hraneie sau să răspândească zvonuri despre economia și afacerile chineze.